Tiia Välk

Vandjala külavanem, vallavolikogu liige ja keskkonnakomisjoni aseesimees

Hea valija, lubasin eelmistel valimistel olla sinu jaoks olemas ka peale valimisi, ja seda, et oma murega saad alati mul nööbist kinni haarata! 2021 KOV-valimisteks olen teinud otsuse kandideerida parteitu kandidaadina RE nimekirjas. Küsid kindlasti, miks selline valik?

Olen aktiivne kogukondliku liikumise eestvedaja-kaasalööja juba 2004. aastast; Vandjala külavanem 17 aastat; näinud-kogenud külaelu iga kandi pealt. 2005. aastast osalen kohalikus poliitikas. Et vallas midagi suurt korda saata, on vaja väga head koostööd eri poolte vahel. Olen äärmiselt tänulik valijatele usaldusmandaadi eest volikogu liikmeks saamisel. Aastate jooksul olen otsinud võimalusi, kuidas veel rohkem panustada Jõelähtme valla arengusse oma teadmisi-oskusi, teha oma valijate jaoks aina rohkem. Olen teinud vallaga iga päev tihedat koostööd, olles kodanikele abiks-vahelüliks lahenduste leidmisel meie vanakülade-kogukondade igapäevaelu-, kaevanduste-, prügila-, Rebala muinsuskaitseala-, valla arengu-, turismi-, loodushariduseteemadega.

Eelnevatel kahtedel valimistel (RK, KOV) lubasin, et meie valla sissekirjutusega lapsed saavad tasuta koha ja söögi meie valla lasteaedades. RE võttis mu mõtte KOV 2021 peamiseks valimislubaduseks vabastada Jõelähtme valla sissekirjutusega lapsed lasteaia kohatasu maksmisest alates 2022. aasta 1. jaanuarist. Rõõmustan selle üle koos paljude noorte emadega, et Jõelähtme vallas noortele peredele selline võimalus luuakse. Loodan, et peagi on Jõelähtme vald rahaliselt valmis ka söögirahavabastuseks. On ju lasteaiadki alushariduse üks olulistest alustaladest meie väikeste kodanike tuleviku rajamisel.

Jõelähtme valda on viimase nelja aasta jooksul rünnatud huviga avada meie vallas ulatuslikke kaevandusi. Kaevanduste teema on mulle oluline olnud alates 2002. aastast, olen alati neis küsimustes esitanud oma seisukohti-ettepanekuid ametiasutustele ja teinud tihedat koostööd vallaga. Lisaks osalen aktiivselt Jõelähtme valla kaevanduskomisjoni töös, mis teeb koostööd riigi esindajatega. Ka selles dokumendis tegin arvukalt ettepanekuid, kuidas kogukondi paremini kaitsta kaevandustegevuses, kuidas kirjutada lubadesse sisse vastutuskindlustusega lisagarantiisid. Meie rahvuskivi paekivi ei ole taastuv maavara, seega on viimane aeg seda loodusressurssi hakata kasutama säästlikult, et meie tulöevased põlved elaks üle ka järgneva aastatuhande. Maardu soo ja selle ümbruskonna plaanitava kaevandusala rajamisel annan endast kõik, et meie valla ulatuslik märgala koos looduse, roheala tuumikalaga, põllumaadega ja põllumajandusliku tootmise läbi töökohad selles piirkonnas saaksid säilida. Keegi meist ei soovi Jõelähtme valda uut ulatuslikku 156-hektarilist veeauku, mis tekitab tagasipöördumatu kahju põhjavee alandamisele ja kaevandusvee juhtimise Natura 2000 aladele. Lisaks suurendab koormust vallas ja naabervaldades olevatele teedevõrgustikule, mis on meie valla mõnes piirkonnas juba niigi kriitilise ülekoormusega.

Pikka aega on Jõelähtme valla territooriumil ja Maardu linnas levinud ulatuslik Rebala küla piirides asuv endise Tallinna prügila haisemine-õhureostus. Sotsiaalmeedias lõin keskkonna, kuhu inimesed alates 2018. aastast on aktiivselt teada andnud prügila haisemisest. Igakuiselt koostan vabatahtliku tööna teavituste alusel haisemistest protokollid ja haisukaardid. Edastan koostatud info ametiasutustele. Tegemist on pürgilas suuremal jaol väga intentsiivse õhureostusega, mis väljub prügila territooriumilt 5–10 km kaugusele ning häirib inimeste igapäevaelu. Keskkonnaministeeriumi arvamusel 55 päeva aastas haisemist on olematu elukeskkonnahäiring, kusjuures haisu nimetatakse hellitavalt lõhnahäiringuks. Minu loodud sotsiaalvõrgustiku teavituskeskkond „Haisuninad“ on ainulaadne Eestis, kuhu on kogutud mitme aasta elukeskkonna häiringud ja ametkonnad ei saa enam väita, et *ca* 25 000 inimest kujutavad seda haisemist endale ette, et seda probleemi pole olemas! Seda KOV-ide-ülest kogukondadevahelist koostööd on toonud eeskujuks rahvusvahelistes projektides ka Tallinna Ülikool. Prügila haisemine on olnud aastatepikkune probleem ja selle lahendamine võtab aega aastaid. Tänu meie survele on keskkonnaamet ja meie vald hakanud põhjalikumalt uurima haisu tekkimise põhjusi, algatanud ettekirjutusi ja liigutakse edasi karmimate keskkonnanõute täitmise esitamisega. Viimasel aastal on näha ka olukorra paranemist.

Rebala muinsuskaitseala kaitsekorralduskava töörühma liikmena annan endast parima, et meie piirkond muutuks siin elava inimese jaoks rohkem inimest arvestavamaks, et muinsuskaitseamet ainult ei piiraks, vaid pakuks ka võimalusi. Teadaolevatele probleemide kohta olen teinud palju olulisi ettepanekuid, kuidas neid ka kaitsekorralduskavas lahendada. Näiteks tellis muinsuskaitseamet meie alvarite ehk niidualade kaardistuse, mis looks võimaluse mitte ainult piirata, vaid ka omanikel ise taastamise ja hooldustoetuse läbi neid alasid ise taastada-hooldada, luua lisaväärtust.

Jõelähtme vald on turismialana paljude jaoks avastamata koht. Üha enam tuntakse huvi kohalike puhkamisvõimaluste vastu. Vajalik on meie valla väärtuste turismikaardile kandmine ja kohaliku taustaga teadliku oskaja inimese kaasamine selles ettevõtmises, kes tunneb kohapealset kogukondade hingeelu. Koostöös maaomanikega saab luua mõlemapoolselt kasulikke ettevõtmisi, mis annaks võimaluse ise endale töökoht luua. Meie rikkalik looduspärandmaastik annab võimalusi noorte loodushariduse edendamiseks, selle kaudu õpetada paremini tundma ja armastama oma kodukoha väärtusi. Ka see lai tööpõld on ees ootamas!